નાઈજીરીયા એ આફ્રિકાનું સૌથી મોટું અર્થતંત્ર છે. ત્યાં બોકો હરામ નામનું એક આતંકવાદી સંગઠન સક્રિય છે. આ સંગઠને તેનું લક્ષ્ય સ્પષ્ટ જાહેર કર્યુ છે અને એ છે નાઈજીરીયામાં શરીઅત રાજયની સ્થાપના. આ સંગઠન કુખ્યાત અલ કાયદાનું બગલબચ્યુ છે. ઓસામા બિન લાદેન તેમની પ્રેરણામૂર્તિ છે. બોકો હરમ ૨૦૦૧ થી ૨૦૧૩ સુધીમાં દસ હજાર લોકોની હત્યા કરી ચૂકયુ છે. આ સંગઠન દસ - બાર વર્ષના બાળકોને આતંકવાદી બનાવવા માટે બદનામ છે. બોકો હરામ મુખ્યત્વે સ્કુલ, ચર્ચ, પોલીસ સ્ટેશન અને સરકારી કચેરીઓ પર હુમલા કરે છે. યુવાનો અને યુવતીઓના અપહરણ કરીને તેમને ઈસ્લામ અંગીકાર કરવા મજબૂર કરે છે. યુવતીઓના અપહરણ કરીને બોકો હરામના ત્રાસવાદીઓ તેમની સાથે પરાણે લગ્ન કરી લે છે અથવા તેમના પર સતત બળાત્કાર ગુજારતા રહે છે. નાઈજીરીયાની સેનાએ આવી અનેકાનેક યુવતીઓને બોકો હરામની કેદમાંથી મુકત કરી છે. જેમાંથી મોટાભાગની ગર્ભવતી છે. સંયુકત રાષ્ટ્ર પોપ્યુલેશન ફંડ અત્યારે આવી બધી યુવતીઓનો એચ. આઈ. વી. ટેસ્ટ કરી રહ્યુ છે. કારણ કે આમાની ઘણી યુવતીઓ એચ. આઈ. વી.નો શિકાર બની છે.